钦定古今图书集成/明伦汇编/家范典/第099卷 > 春秋四传 > 《宋六卿》
## 钦定古今图书集成/明伦汇编/家范典/第099卷 > 春秋四传 > 《宋六卿》

《左传》：“秋八月，葬宋共公。”于是华元为右师，鱼石为左
师，荡泽为司马，华喜为司徒，公孙师为司城，向为人
为大司寇，鳞朱为少司寇，向带为大宰，鱼府为少宰。
荡泽弱公室，杀公子肥。华元曰：“我为右师，君臣之训，
师所司也。今公室卑而不能正，吾罪大矣。不能治官，
敢赖宠乎？”乃出奔晋。二华，戴族也；司城，庄族也。六官
者皆桓族也。鱼石将止华元。鱼府曰：“右师反，必讨，是
无桓氏也。”鱼石曰：“右师苟获反，虽许之讨，必不敢，且
多大功。国人与之不反，惧桓氏之无祀于宋也。右师
讨，犹有戍在。桓氏虽亡必偏。”鱼石自止华元于河上
请讨，许之，乃反。使华喜、公孙师帅国人攻荡氏，杀子
山。《书》曰“宋杀其大夫山。”言背其族也。鱼石、向为人，鳞
朱、《向带》。《鱼府》出舍于睢上，华元使止之，不可。冬十月，
华元自止之，不可。乃反。鱼府曰：“今不从，不得入矣。右
师视速而言疾，有异志焉。若不我纳，今将驰矣。”登丘
而望之，则驰；骋而从之，则决睢澨，闭门登陴矣。左师
二司寇、二宰，遂出奔楚。华元使向戍为左师，老佐为
司马，乐裔为司寇，以靖国人。

《胡传》：宋六卿，鱼氏、荡氏、向氏、鳞氏，皆桓族也。华氏，戴
族也。华元为右师，鱼石为左师，荡氏汰而骄。共公卒，
已葬荡泽，弱公室，杀公子肥。华元曰：“我司君臣之训
而不能正，罪大矣。不能治官，敢赖宠乎？”乃出奔晋。鱼
石将止之，鱼府曰：“元反必讨，是无桓氏也。”石曰：“彼多
大勋，国人所与。不反，惧桓氏之无祀于宋也。”遂自止
元于河上。元归使国人攻桓氏，杀荡山，出鱼石，国然
后定。元之出奔晋与归于宋，皆不省文者，著其正也。
书之重，词之复，必有美恶焉。词繁而不杀，所以与之
也。以不赖宠而出奔，以国人与晋皆许之，讨而后入，
正可知矣。苏辙谓：使元怀禄顾宠重于出奔，则不能
讨，此说是也。山不书氏，背其族也。背其族者，伐其本
也。人而无本，人道绝矣。《葛藟》犹能芘其本根，况于人
而忍伐其本乎？

〈大全〉杜氏曰：“荡氏，宋公族，还害公室，故去族以示罪。”茅堂胡氏曰：“山，背本也。韩非为秦画谋，而首欲覆其宗国，罪固不容于死矣。